b'\n_START_ARTICLE_\nVilniaus dail\xc4\x97s akademijos Grafinio dizaino katedra\n_START_SECTION_\nIstorija\n_START_PARAGRAPH_\nGrafinio dizaino katedra Vilniaus dail\xc4\x97s akademijoje (iki 1990 m. Lietuvos TSR Valstybinis dail\xc4\x97s institutas) \xc4\xafsteigta 2010 m., kai, atsi\xc5\xbevelgus \xc4\xaf pasaulin\xc4\x99 praktik\xc4\x85, jog grafinis dizainas studijuojamas kaip savaranki\xc5\xa1ka dizaino sritis, iki tol Dizaino katedroje veikusi prof. Audriaus Klimo Grafinio dizaino studija buvo performuota \xc4\xaf atskir\xc4\x85 katedr\xc4\x85._NEWLINE_Grafinio dizaino bakalauro studij\xc5\xb3 programa Vilniuje prad\xc4\x97ta vykdyti nuo 2010 m. spalio 1 d., \xc4\xaf j\xc4\x85 kasmet priimama apie 16 student\xc5\xb3. 2012 m. katedros bakalauro studij\xc5\xb3 program\xc4\x85 tarptautiniai ekspertai akreditavo maksimaliai 6 met\xc5\xb3 trukmei (iki 2018 m.)._NEWLINE_Grafinio dizaino katedros vykdyta Grafinio dizaino magistrant\xc5\xabros studij\xc5\xb3 programa 2014 m. buvo transformuota \xc4\xaf Vizuali\xc5\xb3j\xc5\xb3 komunikacij\xc5\xb3 dizaino magistrant\xc5\xabros studij\xc5\xb3 program\xc4\x85, kuri\xc4\x85 SKVC akreditavo 2014 m. liepos 2 d. Kasmet \xc4\xaf \xc5\xa1i\xc4\x85 program\xc4\x85 numatoma priimti iki 8 student\xc5\xb3.\n_START_SECTION_\nKatedros d\xc4\x97stytojai\n_START_PARAGRAPH_\nNuo katedros \xc4\xafsteigimo 2010 m. jai vadovauja ir joje d\xc4\x97sto prof. Au\xc5\xa1ra Lisauskien\xc4\x97. Katedroje taip pat d\xc4\x97sto prof. Audrius Klimas, doc. Robertas Jucaitis, lekt. Marius Kasperavi\xc4\x8dius (dirbo 2010 \xe2\x80\x93 2011 m.), lekt. Aurimas Gai\xc5\xbeauskas, lekt. Marius Bartkus, lekt. Jurga Luko\xc5\xa1evi\xc4\x8dien\xc4\x97 (dirbo 2010 \xe2\x80\x93 2012 m.), lekt. Titas Silovas (nuo 2011 m.), lekt. Marius \xc5\xbdalneravi\xc4\x8dius (nuo 2012 m.), lekt. Sigitas Gu\xc5\xbeauskas (nuo 2012 m.)._NEWLINE_Vizualiosios rai\xc5\xa1kos \xc4\xafg\xc5\xabd\xc5\xbeius lavina kviestiniai d\xc4\x97stytojai, tarp kuri\xc5\xb3 \xe2\x80\x93 Pie\xc5\xa1imo katedros d\xc4\x97stytojai prof. Jonas Kazlauskas bei doc. Viktoras Bak\xc5\xa1ys, Grafikos katedros lektorius Jonas \xc4\x8cepas, grafinio dizaino istorij\xc4\x85 d\xc4\x97sto humanitarini\xc5\xb3 moksl\xc5\xb3 daktar\xc4\x97 (hp) prof. Giedr\xc4\x97 Jankevi\xc4\x8di\xc5\xabt\xc4\x97, fotografij\xc4\x85 \xe2\x80\x93 Fotografijos ir medijos meno katedros d\xc4\x97stytojas Gintautas Trimakas. Magistrant\xc5\xabros studij\xc5\xb3 programoje tiriamajai/teorinei baigiamojo magistrant\xc5\xabros darbo daliai vadovauja mokslinius laipsnius \xc4\xafgij\xc4\x99 d\xc4\x97stytojai, tarp kuri\xc5\xb3 \xe2\x80\x93 Humanitarini\xc5\xb3 moksl\xc5\xb3 daktar\xc4\x97 (hp), prof. Giedr\xc4\x97 Jankevi\xc4\x8di\xc5\xabt\xc4\x97; Humanitarini\xc5\xb3 moksl\xc5\xb3 daktar\xc4\x97, doc. Lolita Jablonskien\xc4\x97; Humanitarini\xc5\xb3 moksl\xc5\xb3 daktar\xc4\x97 Gintaut\xc4\x97 \xc5\xbdemaityt\xc4\x97;_NEWLINE_Specialiuosius pasirenkamus kursus ar specializuotas paskaitas skaito ir kviestiniai d\xc4\x97stytojai i\xc5\xa1 Vilniaus universiteto, nepriklausomi menininkai arba socialiniai partneriai, d\xc4\x97stytojai i\xc5\xa1 \xc5\xbeinom\xc5\xb3 u\xc5\xbesienio auk\xc5\xa1t\xc5\xb3j\xc5\xb3 dizaino mokykl\xc5\xb3.\n_START_SECTION_\nGrafinio dizaino studij\xc5\xb3 programa\n_START_PARAGRAPH_\nGrafinio dizaino katedros vykdom\xc5\xb3 studij\xc5\xb3 program\xc5\xb3 tikslai siejami su Valstyb\xc4\x97s prioritetais, kur apibr\xc4\x97\xc5\xbeiama, kad kult\xc5\xabra ir k\xc5\xabrybi\xc5\xa1kumas yra svarbiausi Lietuvos i\xc5\xa1tekliai. Vykdom\xc5\xb3 studij\xc5\xb3 program\xc5\xb3 tiksluose atsi\xc5\xbevelgiama \xc4\xaf \xc5\xa1ios srities specialist\xc5\xb3 poreik\xc4\xaf ES bei Lietuvos rinkoje bei \xc4\xaf visos Lietuvos vystymosi perspektyv\xc4\x85 \xe2\x80\x9eLietuva 2030\xe2\x80\x9c. Studij\xc5\xb3 programos parengtos pagal Lietuvos auk\xc5\xa1tojo mokslo nuostatas d\xc4\x97l auk\xc5\xa1t\xc5\xb3j\xc5\xb3 mokykl\xc5\xb3 konkurencingumo, j\xc5\xb3 i\xc5\xa1skirtinis bruo\xc5\xbeas - naujosios medijos, tarpdisciplininis m\xc4\x85stymas ir interaktyvus komunikavimas elektronin\xc4\x97je erdv\xc4\x97je._NEWLINE_VDA Grafinio dizaino katedroje rengiami dviej\xc5\xb3 pakop\xc5\xb3 universitetini\xc5\xb3 studij\xc5\xb3 specialistai.\n_START_SECTION_\nBakalauro studijos\n_START_PARAGRAPH_\nGrafinio dizaino bakalauro studij\xc5\xb3 programos tikslas \xe2\x80\x93 rengti auk\xc5\xa1tos kvalifikacijos plataus profilio grafikos dizainerius profesionalus pramonei, prekybai, leidybai ir el. leidybai, paslaug\xc5\xb3 sferai, k\xc5\xabrybin\xc4\x97ms industrijoms. Pirmosios pakopos universitetin\xc4\x97s pagrindin\xc4\x97s studijos trunka ketverius metus. Studij\xc5\xb3 program\xc4\x85 sudaro trys d\xc4\x97stom\xc5\xb3 dalyk\xc5\xb3 grup\xc4\x97s: bendrojo universitetinio lavinimo, studij\xc5\xb3 dalyk\xc5\xb3 specialioji (profesin\xc4\x97) dalis ir pasirenkamieji bendrojo universitetinio lavinimo dalykai._NEWLINE_Studijuojamos specialyb\xc4\x97s sritys: analogin\xc4\x97 komunikacija \xe2\x80\x93 leidiniai, pakuot\xc4\x97, identitetas, plakatas, orientavimosi sistemos (angl. wayfinding), piktogramos, tipografika, reklama, infografika, \xc5\xbeaidimai; skaitmenin\xc4\x97 komunikacija \xe2\x80\x93 interaktyv\xc5\xabs leidiniai, animuota grafika, dinaminis identitetas, web dizainas, iOS aplikacijos, prezentacijos, dinamin\xc4\x97 infografika, \xc5\xbeaidimai.\n_START_SECTION_\nMagistrant\xc5\xabros studijos\n_START_PARAGRAPH_\nVizuali\xc5\xb3j\xc5\xb3 komunikacij\xc5\xb3 dizaino magistrant\xc5\xabros studij\xc5\xb3 programos tikslas \xe2\x80\x93 parengti tarptautinius standartus ir magistro kvalifikacij\xc4\x85 atitinkan\xc4\x8dius vizuali\xc5\xb3j\xc5\xb3 komunikacij\xc5\xb3 dizaino specialistus, geban\xc4\x8dius efektyviai perteikti verbalin\xc4\x99 ir vizualin\xc4\x99 informacij\xc4\x85 nauj\xc5\xb3j\xc5\xb3 medij\xc5\xb3 priemon\xc4\x97mis tarpdisciplininiame dizaino lauke, vykdyti meninius tyrimus, kriti\xc5\xa1kai-analiti\xc5\xa1kai vertinti ir interpretuoti dizaino rei\xc5\xa1kinius bei procesus pla\xc4\x8diame vietiniame ir tarptautiniame kult\xc5\xabriniuose kontekstuose, naudoti novatori\xc5\xa1kus problem\xc5\xb3 sprendimo b\xc5\xabdus siekiant strategini\xc5\xb3 vizualiosios komunikacijos tiksl\xc5\xb3 bei kuriant naujus transdisciplininius projektus._NEWLINE_Tarpdisciplini\xc5\xa1kumo ir transcdisciplini\xc5\xa1kumo d\xc4\x97ka Vizuali\xc5\xb3j\xc5\xb3 komunikacij\xc5\xb3 dizaino magistrant\xc5\xabros programa ple\xc4\x8dia studijuojamos srities ribas ir suteikia galimyb\xc4\x99 programos absolventams po studij\xc5\xb3 savo k\xc5\xabrybin\xc4\x99 karjer\xc4\x85 vystyti auk\xc5\xa1tesniame lygmenyje.\n_START_SECTION_\nPraktika\n_START_PARAGRAPH_\nPraktika vyksta tiek VDA praktik\xc5\xb3 baz\xc4\x97se, tiek ir socialini\xc5\xb3 partneri\xc5\xb3 \xc4\xafmon\xc4\x97se (tarp kuri\xc5\xb3, pvz. Lietuvos grafinio dizaino asociacija, Lietuvos spaustuvinink\xc5\xb3 asociacija). Studentai praktin\xc4\x99 patirt\xc4\xaf \xc4\xafgyja dirbdami realiuose verslo ir kult\xc5\xabros projektuose.\n_START_SECTION_\nTarptautiniai ry\xc5\xa1iai\n_START_PARAGRAPH_\nVDA yra pasira\xc5\xa1iusi LLP / ERASMUS (studij\xc5\xb3 ir praktikos), NORDPLUS program\xc5\xb3 sutartis su Belgijos, Danijos, Did\xc5\xbeiosios Britanijos, Graikijos, Italijos, Norvegijos, Olandijos, Pranc\xc5\xabzijos, Suomijos ir kt. auk\xc5\xa1tosiomis mokyklomis. Kasmet i\xc5\xa1 GDK studijuoti \xc4\xaf u\xc5\xbesienio universitetus i\xc5\xa1vyksta apie 5-6 studentus, tiek pat pagal main\xc5\xb3 program\xc4\x85 atvyksta._NEWLINE_GDK bendradarbiauja su dizaineriais ir pedagogais i\xc5\xa1 Aalto universiteto (Suomija), Sint Lucas auk\xc5\xa1tosios dizaino mokyklos (Belgija), Lahti universiteto Dizaino instituto (Suomija), Herdford\xc5\xa1yro universiteto (Anglija), \xc3\x89cole Estienne (Pranc\xc5\xabzija), Vienos universiteto (Austrija), Jan Van Eyck akademijos (Olandija), Hagos Karali\xc5\xa1kosios dail\xc4\x97s akademijos (Olandija), ArtEz men\xc5\xb3 instituto (Olandija), dizaino kompanijomis Lust (Olandija), House Industries (JAV), Underware Type Foundry (Suomija-Nyderlandai) ir kt._NEWLINE_GDK d\xc4\x97stytojai dalyvauja \xc5\xa1alies ir u\xc5\xbesienio konferencijose (Cumulus, ATYpI, ICOGRADA, Brno Grafinio dizaino bienal\xc4\x97 ir kt.), dalyvauja k\xc5\xabrybi\xc5\xb3 dirbtuvi\xc5\xb3 main\xc5\xb3 programose su kitom u\xc5\xbesienio auk\xc5\xa1tosiomis mokyklomis, tarp kuri\xc5\xb3 \xc3\x89cole Estienne (Pary\xc5\xbeius, Pranc\xc5\xabzija), Lahti universiteto Dizaino institutas (Suomija), Aalto universitetas (Helsinkis, Suomija), Hagos Karali\xc5\xa1koji dail\xc4\x97s akademija (Olandija), Anadolu universitetas (Turkija), Kinijos centrin\xc4\x97 men\xc5\xb3 akademija (CAFA) (Pekinas, Kinija) ir kt.'